
във връзка с финансово подпомагане на изследвания и процедури, свързани с лечение на безплодие на семейства с репродуктивни проблеми

Реда, условията и процедурата за финансово подпомагане на  изследвания и процедури, свързани с лечение на безплодие на  семейства с репродуктивни проблеми, с постоянен и настоящ адрес на територията на Община Нова Загора със средства, предвидени в бюджета на Община Нова Загора, се уреждат с Правилника за финансово подпомагане на изследвания и процедури, свързани с лечение на безплодие на семейства с репродуктивни проблеми на територията на Община Нова Загора.
Финансираните лица трябва да са с доказан стерилитет (мъжки и/или женски фактор), лечим преди всичко с методите на АРТ, при наличие на следните индикации:
1. Безплодие с неизяснена чрез конвенционалните диагностични методи етиология;
2. Ендометриоза, засягаща аднексите и свързана с безплодието;
3. Тубарен стерилитет при жената /МКБ-Х: N97.1/, доказан лапароскопски чрез общоприетите начини за поставяне на диагнозата „тубарен стерилитет” – лапароскопия, лапаротомия или хистеросалпингография: 
- липса на маточни тръби двустранно (оперативно отстранени),
- едностранна липса с контралатериална непроходимост или стеноза,
- двустранна непроходимост на маточните тръби (вкл.след стерилизация),
- едностранна непроходимост с контралатериална стеноза,
- двустранна интерстициална или истмична стеноза,
- състояние след пластика на маточни тръби,  най-малко 12 месеца след пластика, при положение, че не е настъпвала вътрематочна бременност.
4. Стерилитет при жената, свързан с липсата на овулация пораци LUFS;
5. Стерилитет, свързан с мъжки фактор (МКБ-Х: N97.4).
 
Със средствата, предвидени с бюджета на Община Нова Загора се финансират:
1. АРТ процедури, със собствен и/или донорски генетичен материал, както и всички предшестващи, съпътстващи и последващи процедурите лекарствени препарати (включително и имуномодулаторите), описани в медицинската документация;
2. Медицински процедури, манипулации и операции при жената; изследвания (включително: имунологични и генетични) и биопсии (включително и имунологичните) при жената и/или при мъжа - предшестващи, съпътстващи и последващи АРТ процедурите;
3. Лекарствени продукти (предшестващи, съпътстващи и последващи АРТ процедурите), назначени от лекуващия лекар на рецептурна бланка.
Кандидатстването за финансово подпомагане на изследвания и процедури, свързани с лечение на безплодието на семейства с репродуктивни проблеми, живущи на територията на Община Нова Загора, със средства, предвидени в Правилника е за един опит в рамките на текущата година и не ограничава правото и възможността за кандидатстване за финансиране от център „Фонд за асистирана репродукция” (при положение, че не се финансира една и съща процедура).
Средствата, които ще бъдат отпуснати на семействата за финансово подпомагане, са в размер до 2000 лв. (две хиляди лева) на заявител, като кандидатства само един от съпрузите.
   Финансираните лекарствени продукти следва да отговарят на изискванията на Закона за лекарствените продукти в хуманната медицина.
Неусвоената  част от одобрената на заявител сума, се прехвърля в следващите до две бюджетни години на съответното лице.
Дейностите се заплащат чрез банков превод в левове по посочена банкова сметка на заявителя или на лечебното заведение, издало фактурата.
Със средства, отпуснати по реда на Правилника не се финансират започнали процедури, както и не се възстановяват финансови средства за извършени такива преди утвърждаването на кандидатите от Общинския съвет.

Кандидатите трябва да отговарят на следните критерии за финансово подпомагане за извършване на дейности по асистирана репродукция при лица с безплодие, лечимо преди всичко с методите на АРТ:
1. Да са пълнолетни дееспособни български граждани, притежаващи постоянен и настоящ адрес на територията на  Община Нова Загора през последните три години. На това условие следва да отговаря поне единият от съпрузите в семейството. Тези обстоятелства се удостоверяват служебно от комисията;
2. Да нямат задължения към Община Нова Загора (удостоверява се служебно);
3. Да са с непрекъснати здравноосигурителни права (удостоверява се служебно);
4. Да не са поставени под запрещение (удостоверява се служебно);
5. Да са семейства (сключен граждански брак - удостоверява се служебно);
6. Да е налице доказан стерилитет, независимо с женски и/или с мъжки фактор. Удостоверяването се извършва с медицински документи: етапни епикризи/епикризи, медицински картони, служебни бележки/удостоверения от клиниките, с отразяване факта на лечението на пациента при тях и извършените манипулации. При необходимост може да бъдат изисквани и допълнителни документи и данни от медицинските заведения, както и да извършва проверки и запитвания;
7. Всеки от кандидатите да е завършил минимум средно образование, което удостоверява с копие на документ за завършено образование;
8. Възрастта на жените, кандидатстващи за финансиране по програмата, да съответства на Наредба № 28 на Министерството на здравеопазването;
9. При поредно кандидатстване се подават следните документи: Заявление по образец, Декларация за липса на промяна в обстоятелствата по образец /Приложение № 4/, медицинска документация - етапна епикриза/епикриза, удостоверения и др., 

Заявлението се изготвя по образец и се придружава от:
1. Медицинска документация, удостоверяваща наличие на индикации, като например:
- етапни епикризи/епикризи, служебни бележки/удостоверения от лечебните заведения и др.;
- документи за извършване на един или повече от следните методи: ХСГ, и/или лапароскопия, и/или лапаротомия, като ехографското изследване не е доказателствен метод;
- документи за извършване на два или повече спермални анализа, последният от  които  е извършен преди не повече от 6 месеца преди подаване на заявлението. Ползват се критериите на Световната здравна организация (СЗО) за нормоспермия, като е желателно поне едно от изследванията да е с морфология, оценена по критериите на Крюгер. 
- при липса на овулация поради LUFS, документи относно поне два цикъла с ехографски разчитания и снимки;
- при неизяснен стерилитет - данни за безплодие в период поне две години, лекувано чрез конвенционални методи, вкл. с реализирани поне два цикъла с вътрематочни инсеминации;
- остойностен лечебен план.
2. Декларация от заявителя, относно предоставяне на писмена информация за резултатите от проведената процедура по асистирана репродукция, след настъпване на раждане. (Приложение № 2)
3. Декларация за предоставяне на лични данни (Приложение № 3)
4. Копие от дипломата за завършено образование.

Заявлението и приложенията към него се подават лично или по пощата в запечатан непрозрачен плик. Върху плика следва да се посочи следната информация:

	До
Кмета на
Община Нова Загора

Документи 
за кандидатстване за финансово подпомагане на изследвания и процедури, свързани с лечението на безплодие

от ……………………………………………………………………, ЕГН ………………………………..

Адрес:………………………………………………………………………………………………………….






Документите за финансово подпомагане се подават в деловодството на Община Нова Загора в срок до 22.04.2024 г.
Допълнителна информация може да се получи на място в административната сграда на Община Нова Загора, находяща се на ул. „24 май” № 1, гр. Нова Загора, отдел „Правен”, лице за контакт: Олга Бишир. 
Въпросите си може да зададете на следните телефонни номера:  
 0457/57047, 0884 702 300, лице за контакт: Олга Бишир

Входираните искания за финансово подпомагане на процедурите се разглеждат и одобряват от комисия, назначена със заповед на кмета на Общината.
Исканията се разглеждат по реда на тяхното постъпване, като предимство имат кандидати, които не са ползвали средства за финансово подпомагане на процедури, свързани с лечение на безплодие от Бюджета на Община Нова Загора.
При  непълноти  или  неясноти  в  подадените  документи,  комисията уведомява кандидатите в тридневен срок от заседанието си, като им дава конкретен срок за попълване на празнотите или корекции.
В тридневен срок след разглеждането на всички заявления и приключване на заседанията, комисията изготвя списък на одобрените кандидати. Председателя на комисията внася предложение до Общински съвет Нова Загора, за потвърждаване.
Въз основа на предложението на комисията, Общински съвет Нова Загора приема решение, с което утвърждава одобрените кандидати и определя размера на отпусната сума.
Одобрената парична сума се отпуска в рамките на съответната бюджетна година. Заявителят предоставя оригинал на фактурата, съдържаща описание и стойност на извършените дейности, медицински изследвания, лекарствени продукти, придружени със съответната медицинска документация в Община Нова Загора.

